คาดสัปดาห์หน้าบาทกรอบ 31.50-31.60
ธนาคารกรุงเทพ รายงาน เงินบาทปิด 31.54/56 ทิศทางยังแข็งค่า มองต้นสัปดาห์หน้า 31.50-31.60
27 ก.ค. 2555

ธนาคารกรุงเทพ รายงาน เงินบาทปิด 31.54/56 ทิศทางยังแข็งค่า มองต้นสัปดาห์หน้า 31.50-31.60
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 31.54/56 บาท/ดอลลาร์ แข็งค่าขึ้นจากช่วงเช้าที่เปิดตลาดที่ระดับ 31.57/59 บาท/ดอลลาร์
ช่วงบ่ายการเคลื่อนไหวของเงินบาทค่อนข้างจะผันผวน แต่ตอนปิดตลาดวันนี้เงินบาทปรับตัวแข็งค่าขึ้น โดยมีปัจจัยสำคัญมาจากราคาทองคำในตลาดโลกที่ปรับตัวเพิ่มขึ้น อย่างไรก็ดี คืนนี้นักลงทุนรอการประกาศตัวเลข GDP ไตรมาส 2 ของสหรัฐฯ ซึ่งหากออกมาดีกว่าที่ตลาดคาดการณ์ไว้ก็จะมีผลให้ดอลลาร์แข็งค่า และบาทจะกลับไปอ่อนค่าลงเมื่อเทียบดอลลาร์
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้ เงินเยนอยู่ที่ระดับ 78.13 เยน/ดอลลาร์ ส่วนเงินยูโรอยู่ที่ระดับ 1.2260 ดอลลาร์/ยูโร
นักบริหารเงินคาดว่า เปิดตลาดต้นสัปดาห์หน้าเงินบาทยังมีทิศทางแข็งค่าต่อ มองกรอบไว้ที่ 31.50-31.60 บาท/ดอลลาร์